Nagy József

Nagy József 1926-ban született Pécsett. Vegyészmérnöki oklevelét a BME-n 1952-ben szerezte. Másodéves hallgatóként kezdett el szilíciumkémiával kémiával foglalkozni. A munkássága kapcsán szabadalmaztatott eljárás alapján sikerült Magyarországon csúcstechnológiának számító új ipart teremteni. Egész szakmai életét ennek az ügynek szentelte. Az oldószer nélküli Grignard kapcsolásos eljárás kidolgozásáért (Proszt Jánossal és Lipovetz Ivánnal megosztva) 1953-ban, 27 éves korában Kossuth Díjat kapott. 28 éven át vezette a BME Szervetlen Kémia Tanszékét, 4 évig a Vegyészmérnöki Kar dékánhelyettese volt. A tanszéken új, modern szervetlen kémiai oktatást vezetett be és széleskörű preparatív, kvantumelméleti és gyakorlati kutatást teremtett meg, számos munkatársa közreműködésével. Tanítványai közül többen lettek az MTA doktorai. Iskolateremtő egyéniségét mutatja, hogy a szilícimvegyületek kémiájával a BME Szervetlen és Analitikai Kémia Tanszékén mind a mai napig foglalkoznak. Máig élő nemzedékeken átívelő nemzetközi kapcsolatok vannak, melyeket még ő alapozott meg. Tevékenységében a tudományos műhely megteremtése ötvöződött a gyakorlati alkalmazások keresésével. Már az 1970-es években létrehozta tanítványaival a szilikon implantátumokat gyártó kísérleti laboratóriumot, a termékek traumatológiai, urológiai, plasztikai, fül-orr-gége területen, kórházakban kerültek felhasználásra. A szilikonok felhasználását még számos területen segítette elő, így a műemlékvédelemben, múzeumi restaurálásoknál. A fentieken túl restaurálást nem igénylő szilikon művészetfesték családot fejlesztett ki, és szabadalmaztaott. Tagja az Európai Tudományos és Művészeti Akadémiának. Életműve elismeréseként 2017-ben megkapta az MTA Eötvös koszorút.